
			PRÒLEG 
Quan la ficció inspira la ciència

			Víctor Jiménez Martínez, Mar Barrantes Cepas i Pau Clavell Revelles

			 

			Tota ficció és una metàfora. La ciència-ficció és una metàfora. El que la diferencia d’altres formes de ficció anteriors sembla que és l’ús de metàfores noves, extretes d’entre els grans dominants de la nostra vida contemporània: la ciència —totes les ciències—, la tecnologia i les perspectives relativista i històrica, entre d’altres. El viatge espacial és una d’aquestes metàfores; també ho són una societat alternativa, una biologia alternativa; el futur n’és una altra. El futur, en la ficció, és una metàfora.

			 

			Si ho hagués pogut dir no metafòricament, no hauria escrit totes aquestes paraules, aquesta novel·la; i Genly Ai mai no hauria segut a la meva taula i gastat la meva tinta i la cinta de la màquina d’escriure per informar-me, tant a mi com a tu, amb solemnitat, que la veritat és qüestió d’imaginació.

			 

			URSULA K. LE GUIN, 

			La mà esquerra de la foscor (1969)

		

	
		
			 

			 

			 

			 

			La nostra realitat és plena de conceptes que, fa només unes dècades, haurien semblat del tot increïbles. La ciència ens ajuda a comprendre’ls, i aquest coneixement ens permet desplegar tecnologies que abans consideràvem impossibles, encara que algú ja les hagués imaginat. Qui hauria dit, no fa tant, que podríem dialogar amb una màquina capaç de respondre amb coherència, d’aprendre i, fins i tot, de semblar que pensa i raona? 

			Qualsevol gran invenció ha estat, abans de res, imaginada. La ciència-ficció ha estat el laboratori narratiu on s’han desenvolupat idees revolucionàries i aparentment inversemblants sense les restriccions de la realitat immediata. És l’avantsala de la creació científica i tècnica, un espai de prova on prototips conceptuals s’han testat en històries abans que en laboratoris. Des de la ciència espacial fins a la medicina, passant per la intel·ligència artificial, les narracions de ficció han proporcionat inspiració tècnica i han obert preguntes científiques i ètiques amb impacte real. La ciència-ficció ens ha ofert mons hipotètics que influeixen en la recerca del nostre propi món. 

			Un dels exemples més primerencs és Mary Shelley, que el 1818 va publicar Frankenstein, considerada una de les obres fundacionals de la ciència-ficció. A través de la història d’una criatura creada a partir de la combinació de diversos teixits humans, Shelley no només imaginava els límits de la ciència, sinó que també plantejava qüestions profundes sobre la responsabilitat científica, la identitat i el que significa ser humà. En l’actualitat, els seus plantejaments ressonen en la donació i el trasplantament d’òrgans, així com en la creació de teixits artificials o l’ús d’animals per produir parts humanes. 

			A finals del segle XIX i inicis del XX, les obres d’H. G. Wells ja evocaven el viatge lunar molt abans que es fes realitat, el 1969, amb la missió Apol·lo 11. Potser Wells no va predir la tecnologia exacta que ho faria possible, però sí que va contribuir a fer imaginable allò que semblava impossible. I l’imaginable esdevé, tard o d’hora, factible. 

			L’any 1945, Arthur C. Clarke va imaginar una xarxa de satèl·lits capaços de cobrir tot el nostre planeta amb telecomunicacions. Molt abans que l’enginyeria ho fes possible, la idea ja havia pres forma literària. Avui, és una realitat quotidiana: un ampli estol de satèl·lits ens proveeix de sistemes de navegació, de televisió i de connexions globals. 

			La tecnologia del futur ens ajuda a dissenyar la tecnologia del present. Des de l’àmbit de l’enginyeria citen Star Trek com a font d’inspiració: aparells per comunicar-se, ordinadors que parlen, assistents de veu o dispositius petits i plans semblants als telèfons intel·ligents i les tauletes. De nou, el que un dia era ficció avui és quotidianitat. Un altre exemple és el relat Waldo, de Robert A. Heinlein, que va inspirar els braços mecànics operats remotament, coneguts com a «waldos», unes eines que s’utilitzen en instal·lacions nuclears. També podem pensar en la novel·la Neuromancer, de William Gibson, que ens introdueix al concepte de «ciberespai», que ha ajudat a pensar les interaccions humanes amb els ordinadors i el món virtual. 

			En medicina, les pròtesis biòniques i la neuroprostètica, amb dissenys d’extremitats que responen a senyals del sistema nerviós, recorden el gènere de cíborgs i cossos modificats de Ghost in the Shell o Cyberpunk 2077. En un altre registre, obres distòpiques com Un món feliç, d’Aldous Huxley, imaginen societats controlades mitjançant fàrmacs i el condicionament psicològic. Aquests escenaris avui ressonen en l’ús massiu de psicofàrmacs, la dependència tecnològica o l’addicció a les xarxes socials. 

			Hi ha més exemples com els anteriors que segur que et venen al cap, però la ficció no només anticipa invents tecnològics; també serveix per explorar noves maneres d’entendre l’ésser humà i la societat. Ursula K. Le Guin va revolucionar la ficció amb aquest tipus d’experiments imaginaris a la segona meitat del segle XX. A La mà esquerra de la foscor, ens planteja com seria una societat sense gèneres fixos. Al planeta Gethen, els seus habitants només presenten caràcters sexuals definits durant períodes puntuals. Aquesta idea, lluny de ser una simple extravagància narrativa, ha inspirat reflexions en camps com l’antropologia, la psicologia o els estudis de gènere. La ciència-ficció aquí no pretén tant predir el futur tecnològic com examinar les possibilitats del present humà. Com escrivia la mateixa autora, la veritat també és qüestió d’imaginació.

			I arribem a l’estrella de l’actualitat: la intel·ligència artificial. La ficció ha imaginat ments artificials, des d’ajudants benèvols fins a superordinadors malvats. Al clàssic Guia galàctica per a autoestopistes aquest concepte pren forma en un superordinador capaç de modelar tot l’univers i trobar la resposta a qualsevol pregunta; semblant també al Multivac d’Asimov, una intel·ligència usada per planificar, predir i solucionar problemes humans. Amb tot, aquestes tecnologies plantegen debats sobre la intel·ligència, la consciència, l’autonomia i la responsabilitat moral. Aquestes històries serveixen com a experiments mentals que permeten explorar les conseqüències d’una màquina capaç de pensar. I, a més a més, la seva relació amb l’ésser humà en termes de comunicació, vigilància, poder i privacitat ja no és una especulació llunyana, sinó una realitat present que recorda episodis de l’aclamada sèrie Black Mirror. 

			Cal recordar, però, que les prediccions que acaben esdevenint realitat no sorgeixen del no-res. Les obres de ficció parteixen del coneixement del seu temps i l’empenyen més enllà. No són profecies, sinó hipòtesis radicals formulades amb una pregunta senzilla i poderosa: què passaria si…? La ciència inspira històries, i les històries inspiren la recerca. És un diàleg constant.

			Aquest diàleg no és exclusiu de la ciència-ficció. També la fantasia, amb la seva màgia i les seves criatures inversemblants, constitueix un laboratori imaginatiu. Aquí l’objectiu no és projectar-nos cap a futurs tecnològics o distòpics, sinó forçar-nos a repensar el present. Quan ens trobem davant d’un drac que exhala foc, el nostre cap es pregunta: com podria ser possible, això? I, de sobte, el que sembla una invenció infantil es transforma en un exercici de biologia especulativa. 

			El simple fet d’imaginar aquestes bèsties ens empeny a la cerca del coneixement del nostre món per entendre en quins termes podrien existir. La fantasia no pretén ser versemblant, però es veu obligada a dialogar constantment, i sense restriccions, amb les lleis naturals que coneixem. En aquest procés, ja sigui respectant-les, forçant-les, torçant-les o trencant-les del tot, ens permeten fer volar la imaginació tot mantenint els peus a terra. Per exemple, dels animals reals amb banyes als unicorns no hi ha un gran salt conceptual. Imaginar el que no pot existir, en el fons, pot ser una metàfora d’aquelles forces que no podem controlar.

			Al capdavall, es tracta d’un cicle que es retroalimenta infinitament. La imaginació ens ajuda a formular preguntes, a expandir el coneixement i a decidir la direcció que volem prendre com a societat. Com experiments mentals, els mons imaginaris ens permeten alterar variables del nostre món i observar-ne les conseqüències. La ficció, en totes les seves formes, és una eina única i poderosa per pensar sobre els futurs possibles o les conseqüències d’esdeveniments poc probables. 

			En aquest llibre passejarem per tota mena de mons imaginaris per descobrir que, sovint, la ficció no és tan fictícia com sembla. I és que de vegades la imaginació ens porta més enllà de les nostres fronteres.

		

	
		
			Com més cosins, més endins

			La consanguinitat i Joc de trons

			Pau Clavell Revelles

			 

			Els Targaryen es van casar entre germans i germanes durant tres-cents anys per mantenir un llinatge pur. En Jaime i jo som més que germans. Vam compartir el ventre. Vam arribar al món junts, estem fets l’un per l’altra.

			 

			GEORGE R. R. MARTIN, 

			Joc de trons (2011)

		

	
		
			 

			 

			 

			 

			Com més cosins, més endins. La sobretaula queda envaïda per riures exagerats i estrafolaris. Mirades escandalitzades i divertides s’instal·len, per un moment, als rostres de germans, pares, tietes i cosines. Tantes vegades s’ha repetit aquesta expressió en àpats familiars, que cada vegada, afortunadament, el seu significat se’ns desdibuixa més.

			Aquí, però, escorxarem la dita per extreure’n el sentit més literal al gloriós estil de Les noces roges. Si ets fan de la saga, de ben segur que ja t’ensumes que en aquest capítol visitarem l’univers de Cançó de gel i de foc (Joc de trons). En aquesta fantasia medieval escrita per George R. R. Martin, diferents personatges de la noblesa d’un continent anomenat Ponent s’enfronten en una infinitat d’intricades disputes per aconseguir el poder. Es tracta d’una obra en què van pelant els personatges a mesura que te’n vas enamorant. Una meravellosa escabetxada que et demostra que ningú no pot escapar de la dalla de l’autor. I, si una cosa va demostrar Martin, és que, com a públic, ens delim per descobrir com es desenvolupa la seva retorçada història plena de perversitat, traïció i, fins i tot, incest. Un incest rellevant per a la trama que desgranarem des d’una perspectiva genètica!

			Com no podia ser d’una altra manera, comencem parlant del jovenet i menyspreable príncep Joffrey Baratheon. En Joffrey és l’hereu al Tron de Ferro, al qual aspiren totes les grans famílies de Ponent, però, a més, és el cas més flagrant d’incest que ens persegueix durant llibres o temporades. Aquesta figura consentida, superba, despietada i sobretot cruel, juntament amb els seus innocents germanets, la Myrcella i en Tommen, són el fruit d’una llarga història d’amor entre la Cersei i en Jaime Lannister, germans bessons. Malgrat que el toc fantàstic de la saga no arriba a l’extrem de donar-los telepatia, sí que els obsequia amb una bona compenetració. 

			Aquesta parella de bessons no idèntics, els pares d’en Joffrey, provenen de dos òvuls fecundats per espermatozoides diferents. Així doncs, la seva similitud genètica és la mateixa que la de qualsevol parella de germans: comparteixen aproximadament la meitat del material genètic, l’ADN. Però, en realitat, aquest percentatge no és exactament del 50 %, sinó que balla en un rang d’entre el 37 % i el 61 %. I ara en veurem el perquè. 

			En el cas de la Cersei i en Jaime —de la mateixa manera que qualsevol persona—, cadascun ha rebut una meitat dels cromosomes del pare i l’altra meitat de la mare. Els cromosomes són la forma que pren l’ADN quan s’empaqueta al voltant de proteïnes, com si fos fil enrotllat al voltant d’una bobina de plàstic. Aquests cromosomes van per parelles. Cadascuna la formen un cromosoma matern i un de patern. Són trossos d’ADN equivalents —que no idèntics— entre ells. Això vol dir que de cada progenitor rebem cromosomes amb informació sobre totes les nostres característiques, com, per exemple, si els nostres cabells seran arrissats o llisos. En el cas dels bessons Lannister, una meitat del seu ADN prové de Lord Tywin Lannister, el seu pare, i l’altra de Lady Joanna, la seva mare.

			Ara bé, els cromosomes que han heretat no són còpies exactes dels que tenen els avis. El motiu és que, a cada generació, els cromosomes es recombinen. Això vol dir que, durant la formació dels òvuls i els espermatozoides, cada parella de cromosomes es barreja per formar-ne de nous. Fixa’t en l’esquema següent. Dic «nous» perquè no són íntegrament ni de l’avi ni de l’àvia, sinó una combinació d’ambdós: una mena de Frankenstein genètic fet de trossos de diversos orígens. 

			Figura 1. Recombinació dels cromosomes. Els cromosomes (en forma de pal) es barregen o intercanvien trossos entre ells abans de formar els òvuls o espermatozoides.

			 

			En resum, una persona té dos cromosomes que es barregen entre ells, i només un dels nous cromosomes barrejats passa a la generació següent. Cada progenitor aporta un cromosoma barrejat, que dona lloc a un individu amb dos cromosomes nous. El cicle es repeteix quan aquest individu té fills, i així successivament.

			La gràcia evolutiva d’aquest procés és que genera diversitat. A cada generació hi haurà més cromosomes nous i diferents, perquè estan formats per noves combinacions aleatòries de peces d’altres cromosomes preexistents. D’aquesta manera, en Jaime i la Cersei, encara que tenen un cromosoma de cada progenitor, han rebut diferents barreges de cromosomes de cada parella d’avis. En definitiva, si mai et fas un test genètic amb els teus germans biològics, no t’espantis si no et surt una coincidència exactament del 50 %, perquè oscil·la aleatòriament. Potser tens una mica més d’ADN de l’avi matern i els germans, una mica més d’ADN de l’àvia materna. Però, per sort, la iaia no ho tindrà en compte a l’hora de repartir l’últim caneló.

			EL PECAT FA FORAT

			Però tornem als trapelles d’en Jaime i la Cersei Lannister. En cometre incest i engendrar el monstre d’en Joffrey, ens trenquen totes les estadístiques. Normalment, una persona té quatre avis, però en Joffrey només en té dos, perquè els seus pares són germans. Això simplifica molt l’arbre genealògic, i també els dinars familiars. 

			Anem a pams. Per entendre què passa amb l’ADN d’en Joffrey, imagina-te’l com cartes d’una baralla. Com que en Jaime i la Cersei són germans, la meitat de les seves cartes ja són iguals entre elles, perquè les han heretat dels mateixos pares. Quan conceben en Joffrey, cadascun li passa una selecció aleatòria de les seves cartes. Algunes seran diferents, però de vegades tots dos li passaran exactament la mateixa carta, perquè ja la compartien dels pares. Si hi posem números, veiem que això passa, aproximadament, una de cada quatre vegades. Per aquest motiu, fins a un 25 % de les cartes d’en Joffrey —és a dir, del seu ADN— poden acabar sent idèntiques per banda de pare i per banda de mare. Això és una coincidència genètica gairebé impossible en una persona sense avantpassats emparentats, és a dir, sense consanguinitat. I aquesta és una manera francament dolenta de jugar a la loteria genètica... Filem més prim per descobrir-ho.

			Figura 2. L’incest vist amb el pedigrí de Joffrey Baratheon. Un fill engendrat de l’incest tindrà, aproximadament, una quarta part de tot el seu ADN repetit.

			 

			Els humans tenim 23 parells de cromosomes. De cada parell, un cromosoma ve del pare i l’altre, de la mare. Aquests cromosomes són fonamentals per a la vida, perquè contenen la informació genètica per fer-nos com som. Això vol dir que defineixen cadascun dels nostres trets, com ara quin és el color dels nostres ulls, la nostra alçada o com reaccionem a un medicament. Totes aquestes característiques són determinades per un trosset o més dels cromosomes, els gens. A cada cromosoma hi ha milers de gens, de manera que, si rebem un parell de cada cromosoma, també rebrem un parell de cada gen. De cada progenitor obtindrem una còpia de cada gen. I aquestes poden ser iguals o bé diferents entre elles. Així, depenent de com funcioni el conjunt d’aquestes dues còpies, serem d’una manera o d’una altra.

			Hi ha moltes malalties genètiques que les produeix una còpia del gen nociva. En aquests casos, una sola còpia ja provoca la patologia. És el cas de la malaltia neurodegenerativa de Huntington. Mentre que una de les còpies funciona normalment, l’altra ataca el sistema nerviós. Trobem un mecanisme similar en la principal causa del nanisme, tret característic de l’astut i enginyós tiet d’en Joffrey, en Tyrion Lannister.

			Tanmateix, el tipus de malalties en què la consanguinitat té més impacte són unes altres, en què les dues còpies han de fallar, com la malaltia de Wilson, causant d’una acumulació tòxica de coure al fetge, al cervell i als ulls. Per aquesta raó, és importantíssim tenir dues còpies d’un mateix gen, perquè tenir-les sovint ens permet esquivar una bala. Us ho explicaré amb més detall. Si heretes una còpia d’un gen amb una alteració o mutació que fa que no funcioni correctament, això podria desencadenar una malaltia. Per exemple, la fenilcetonúria és una malaltia genètica que apareix per mutacions que desactiven un gen involucrat en la degradació al fetge d’un nutrient, la fenilalanina. Com que no pot metabolitzar aquest compost, s’acumula i es transforma en altres substàncies que són nocives per al cervell. Com a conseqüència d’això, sense un tractament adequat  fonamentat a evitar menjar aliments amb fenilalanina —làctics, carn, peix i ous—, es poden desenvolupar greus alteracions neurològiques i discapacitat intel·lectual, entre altres afeccions. Afortunadament, de la mateixa manera que no necessitem els dos ronyons per viure amb normalitat, en casos com aquest n’hi ha prou que una sola còpia del gen funcioni bé perquè tot rutlli. No passaria res si la còpia paterna del gen és disfuncional mentre la còpia de la mare sigui activa. Seria com si se’ns trenqués una de les dues claus del cotxe: mentre tinguem la còpia en bon estat, podrem arrencar-lo sense problemes. Però, si també se’ns fa malbé la còpia, no ens en sortirem. 

			La fenilcetonúria i altres malalties que apareixen per afectacions a l’ADN són malalties genètiques i acostumen a ser rares, precisament perquè impliquen gens amb mutacions que són poc freqüents en la població general. Només apareixen quan una persona, malauradament, hereta el mateix gen defectuós tant de la mare com del pare. I aquí hi ha el quid de la qüestió. Si en una família circula una d’aquestes versions del gen que no funcionen, l’incest augmenta moltíssim la probabilitat que algun descendent hereti dues còpies defectuoses del mateix gen. Precisament perquè la còpia defectuosa li haurà arribat tant per via materna com paterna simultàniament. Quan això passa, la malaltia es manifesta. 

			Per tant, encara que en Joffrey no acaba de girar rodó del tot, tenint en compte que ha estat engendrat en l’incest, gairebé es pot dir que ha tingut prou sort, no et sembla?

			EMBOLICA QUE FA FORT!

			El cas d’incest d’en Joffrey, la Myrcella i en Tommen són centrals per al desenvolupament del fil argumental inicial de Joc de trons, però no són l’únic exemple d’incest de la saga de Martin. Els fans de l’obra tindran molt present els Targaryen. Aquesta nissaga de guerrers va regnar el continent de Ponent durant segles. No només l’accés exclusiu als dracs com a bèsties per a la guerra els van fer mantenir el tron, sinó també conservar el poder dins de la família mitjançant casaments entre cosins, germans, tiets i nebodes. De fet, una de les protagonistes de la saga, Daenerys Targaryen, n’és un cas evident. Els pares de la Daenerys, el rei Aerys II i la reina Rhaella, són germans i, per a més inri, els avis també ho són. Per tant, tant la Daenerys com en Joffrey només tenen dos avis, però, a més, la Daenerys només té dos besavis, quan n’hauria de tenir vuit. Això vol dir que el seu ADN és una combinació de dues persones en comptes de vuit: té quatre vegades menys diversitat genètica de la que tocaria!

			L’endogàmia dinàstica dels Targaryen, per més escandalosa que pugui semblar, no és cap invenció de Martin. En realitat, ha estat prou habitual històricament, i en podem trobar molts exemples. Un dels més sonats dels darrers anys és el de Tutankamon, faraó del Nou Regne de l’antic Egipte de fa més de 3.300 anys. Va passar a la història el 1922 gràcies al descobriment de la seva tomba amb un immaculat aixovar funerari ple de tresors, però la realitat és que va morir jove, amb aproximadament divuit anys. Va ser l’incest el culpable d’aquesta mort prematura?

			Anàlisis genètiques de diferents mòmies van demostrar que els pares de Tutankamon eren germans i que estava casat amb la seva germanastra; per tant, compartien pare. Anys de recerca han anat descrivint tota mena de síndromes genètiques i afeccions que s’han intentat associar a la seva consanguinitat, però recentment la majoria han estat qüestionades. Una de les famoses especulacions basades en una reanàlisi d’un TAC que van fer a la mòmia el 2005 deia que Tutankamon patia una deformitat al peu que li implicaria caminar sobre el turmell. Aquest descobriment es va reforçar amb la gran quantitat de ceptres i bastons al seu aixovar: n’hi van trobar més de 130. Tanmateix, ni els autors de l’estudi original ni altres experts hi estan d’acord, i argumenten que l’aparent deformitat podria ser causada pel procés de momificació. En primer lloc, posen de manifest que no s’aprecien signes de desgast desiguals ni als ossos de la cama, ni a la pelvis ni a les sandàlies del faraó. En segon lloc, s’han arribat a trobar molts més ceptres i bastons en aixovars funeraris d’altres faraons, cosa que indica que el seu ús era habitual i de caràcter cerimonial.

			Encara que no queda clar si Tutankamon podria haver evadit les conseqüències de la consanguinitat, és ben probable que la seva ombra n’hagués afectat la descendència. Concretament, a la tomba del jove faraó es van trobar dues mòmies de fetus, fills seus i de la seva germanastra, un dels quals presenta espina bífida, una malformació de columna vertebral. Tant aquesta afecció com els dos avortaments podrien estar relacionats amb la consanguinitat. Així i tot, la consanguinitat a l’antic Egipte va ser un fenomen estès i pot haver-hi altres casos on també podria haver tingut un impacte. Amb tot plegat, sembla que la reialesa de l’antic Egipte i els Targaryen no són tan diferents, oi?

			DEIXAR-TE AMB UN PAM DE NAS, LITERALMENT

			Més a prop ens queda el cas de la dinastia dels Habsburg, una nissaga austríaca que va regnar en força països a Europa durant més de tres-cents anys. Aquesta dinastia ha estat estudiada en profunditat des d’una perspectiva genètica perquè ha estat segles i segles practicant l’endogàmia com a estratègia política i diplomàtica per consolidar el seu poder. Com els Targaryen! La magnitud de la tragèdia es demostra en un article científic en què descriuen els Àustria com «un laboratori d’endogàmia per investigar els efectes de la consanguinitat humana». Té nassos la frase, com si fossin ratolins de laboratori! Ara bé, trobar-te-la en un article científic seriós la fa tan certa com graciosa. I aprofitant l’avinentesa, si mai viatges a Viena, et recomano visitar la cripta imperial dels Habsburg, situada sota la capella dels caputxins, on els cartells informatius dels gloriosos sarcòfags donen pistes dels parentius entre els diferents membres de la família. El resultat és tan escandalós que et garanteixo una visita fúnebrement divertida.

			En qualsevol cas, els triomfs genètics dels Àustria inclouen —i ara és quan embolica que fa fort— quatre casaments tiet-neboda, dos entre cosins primers dobles, nou entre cosins primers, quatre amb fills de cosins, un entre cosins segons quàdruples i d’altres de més distants. Espero que no hagis sentit mai cap d’aquests parentius, però te n’explico un exemple. Els cosins primers dobles són cosins primers tant per banda materna com paterna, és a dir, que el tiet i el pare són germans, i la tieta i la mare també. Aquestes combinacions posen a prova fins i tot els coneixements de la iaia que se sap de memòria l’arbre genealògic de mitja comarca. En qualsevol cas, en global, gairebé el 70 % dels casaments Habsburg presenten una consanguinitat més alta que un casament entre cosins segons de qualsevol altra família convencional. N’hi ha per llogar-hi cadires!

			Com et deus estar imaginant, aquest alt nivell de consanguinitat ha causat estralls en alguns individus de la família Habsburg. Per a nosaltres, el cas més famós és el de Carles II de Castella. Conegut com l’Embruixat, el darrer rei Habsburg peninsular va morir l’any 1700, als trenta-vuit anys, sense deixar descendència. A l’època, se’l va descriure repetidament com a «dèbil físicament i mental», i en l’actualitat se n’han hipotetitzat diferents menes de síndromes d’origen genètic. Entre elles, un estudi del 2009 conclou que Carles II patia hermafroditisme vertader o bé síndrome masculina XX, que explicaria que només tingués un sol testicle i atrofiat, una lleugera discapacitat intel·lectual, infertilitat i altres afectacions coincidents amb testimonis de diversos personatges del seu entorn. Tot plegat, tindria un origen en anomalies genètiques, cosa que no ens hauria de sorprendre, tenint en compte que els seus pares eren tiet i neboda, i que tant una parella d’avis com l’altra també eren cosins de segon grau i de tercer grau. L’efecte d’aquesta endogàmia sistemàtica va conferir a Carles II una consanguinitat més gran que la d’un fill entre germans de famílies no endogàmiques! En altres paraules, si dos germans tenen un fill, la consanguinitat que veuríem en la criatura seria inferior a la de Carles II.

			I si et pensaves que ja ho havies vist tot, prepara’t, perquè Carles II no és l’Habsburg amb el nivell més alt de consanguinitat. El premi gros se l’endú la seva neboda, Maria Antònia d’Àustria, amb un coeficient de parentesc del 30 %. Això vol dir que un 30 % de tot l’ADN que ha rebut del pare és idèntic al rebut de la mare —referint-nos només al 0,1 % d’ADN que varia entre persones—. És una barbaritat! En Joffrey Baratheon de Joc de trons té un coeficient de parentesc més baix, del 25 %, encara que els seus pares són directament germans. Això vol dir que Maria Antònia d’Àustria tenia molts fragments d’ADN del mateix avantpassat repetits i heretats tant del pare com de la mare a la vegada.

			En condicions normals, l’ADN d’una persona es va «diluint» a mesura que passen les generacions: cada cop n’hauria d’arribar menys als descendents. Dit d’una altra manera, el parentesc esperat al llarg del temps s’hauria de comportar com un delta fluvial, on el riu es bifurca una vegada i una altra, i forma

			
			
			
			
			
			
			
			
			
			
			
			
			
			
		

	

 

 Què hi ha de científic en la ciència-ficció? Reptes científics que s’amaguen rere obres de ficció de referència 

 Què passa quan l’incest es converteix en norma com a Joc de Trons? Podríem reviure els dinosaures com a Jurassic Park? El món desèrtic de Dune està allunyat de la realitat de la Terra? Podríem predir el futur com proposava Asimov a La Fundació? Seria possible fer còpies digitals de la nostra ment com a Pantheon? 

 La ficció és el laboratori narratiu que ens permet pensar l’impossible a través dels ulls de la ciència. La nostra realitat és més sorprenent del que sembla, i no tot el que veiem en aquests mons imaginats és, en efecte, fictici. 

 Els autors d’aquest llibre, membres de la plataforma científica Neurones Fregides, ens porten a realitats inesperades i ens revelen quins fonaments científics amaguen: des de clàssics de la literatura o del cinema de ciència-ficció fins a fenòmens de masses més recents, passant per perles poc conegudes. 

 Amb una veu rigorosa i decidida, i un to divulgatiu, proper i amè, disseccionen la cultura pop per mostrar-nos que la nostra realitat no queda gaire més enrere. 


	

 

 Neurones Fregides. Clar i català és la ferma aposta de Neurones Fregides per fer divulgació científica. Aquest col·lectiu de joves setciències va néixer l’any 2021 amb la voluntat de crear una comunitat de referència que englobés diversos projectes del panorama científic i acostés la ciència al públic general. 

 Com una xarxa de neurones interconnectades, l’associació està formada per un ampli conjunt de grups independents moguts per la col·laboració i la creació de contingut científic accessible i de qualitat. Amb una destacada aposta pel món digital, Neurones Fregides ofereix propostes divulgatives en tota mena de formats: a les xarxes socials (En ruta, A la gola del llop), en mitjans audiovisuals (QuèQui, La hipòtesi absurda, La utilitat del coneixement inútil, Disseccionem la ciència) i també en xerrades i esdeveniments presencials com la Neurogresca. 

 El llibre que tens a les mans és la seva segona publicació després de Per què els elefants no tenen càncer? (Rosa dels Vents, 2022). 

 

 Anima’t a descobrir-los! 

 

 @neurofregides

neuronesfregides.cat

hola@neuronesfregides.cat 

